《遐观亭》
宋代·章宪

吾慕陶靖节，处约而平宽。涉园自成趣，矫首复遐观。

我亦散游目，俛仰天地间。云烟自舒卷，湖岭相回环。

永与形役谢，岂有俗虑干。想像斜川游，千载乃相关。

作者简介：建州浦城人，徙居苏州，字叔度，世称复轩先生。章甫子。乐道好德，乡里谓之隐君子。徽宗宣和中监汉阳酒税。师事王蘋，又从朱震、吕本中游。通经学，尤精《春秋》。有《复轩集》。